Quisquis prælatorum res ecclesiasticas rationabiliter distribuere seu commutare deliberat, juxta morem antiquitatis ita debet posteritati litterarum titulis patefacere ut facile perspiciatur series rationis cum a quolibet inquisita fuerit. Quapropter Aymo, divina favente clementia humilis abbas monasterii egregii confessoris Christi Martini, quod est situm in suburbio civitatis Æduæ, notum esse cupimus omnibus sanctæ Dei ecclesiæ fidelibus præsentibus atque futuris quoniam, cum apud memoratum cœnobium residentes de communibus ejusdem causis nostræ sollicitudini commissis tractaremus, venit ante præsentiam nostram quidam religiosus monachus, Hersandus nomine, præpositus cellæ piissimi patris Benedicti Patriciacensis ex parte reverendi abbatis Lamberti qui præerat cœnobio ejusdem eximii patris Benedicti quod est constructum in pago Aurelianensi, in agro Floriacensi, intimans nos habere quamdam capellam subjectam cellæ Enciacensi, cui sub nostro regimine præesse cernitur Hugo venerabilis præpositus, quæ videlicet capella in medio rerum sancti Benedicti sita est ad prædictam cellam Patriciacensem pertinentium, innotuit etiam esse aliam capellam subditam loco cujus curam gerebat, situ contiguam cellæ Enziacensi, quam, pro oportunitate et congruentia circumjacentis terræ sancti Benedicti, prænominatus abbas nobis commutare deposceret. Quam subtiliter causam inquirentes a supradicto nostro præposito comperimus utillimum fore si, ejus petitionibus assensum dantes, hoc camium firmaremus. Dedimus igitur præfato abbati capellam nostram sitam in pago Matisconensi, dicatam in honore sancti Quintini martyris, præminentem villæ cujus vocabulum est Petra fixa, cum parrochia et decimis et omnibus appendiciis circumquaque positis quæsitis et inquirendis. In recompensatione vero hujus dedit nobis præscriptus abbas aliam capellam constructam in pago Augustidunensi, in villa Balgiaco supra fluvium Ligeris, sacratam in honore sancti Desiderii cum omnibus ad se pertinentibus circumcirca quæsitis et inquirendis, eo tenore ut unaquæque pars quod accepit teneat jure perpetuo, habens liberam potestatem possidendi, ordinandi et si quid libuerit agendi ab hac die et deinceps absque ulla contradictione seu retractione. Ut autem hoc nostræ commutationis testamentum validiorem, in Dei nomine, obtineat firmitatem, manus propriæ subscriptione roboravimus et idipsum facere fratribus nostris imperavimus. Aymo, divina gratia permittente, humilis abbas, hoc concamium firmavit et subscripsit. S. Otgarius. S. Evrardus. S. Silinus. S. Unbertus. Eldegarius. S. Momolenus. S. Gerardus. Data mense martino, anno XVI regni Karoli serenissimi principis. Bernardus exiguus monachorum sacerdotumque omnium scripsi.